Púpava lekárska

Púpava lekárska (latinské resp. vedecké názvy: Taraxacum officinale, Taraxacum officinale agg., skupina [alebo komplex] Taraxacum officinale; zastarano: Taraxacum vulgare, Leontodon taraxacum; ľudové názvy pozri nižšie) alebo sekcia Taraxacum (rodu púpava) (staršie [do roku 2011]: sekcia Ruderalia (rodu púpava), ešte staršie: sekcia Vulgaria (rodu púpava); lat. Taraxacum sect. Taraxacum, Taraxacum sect. Ruderalia, Taraxacum sect. Vulgaria) je rastlinný taxón  z rodu púpava (Taraxacum) z podčeľade čakankovaté (Cichorioideae) z čeľade astrovité (zložnokveté). V závislosti od autora sa tento taxón konkrétne klasifikuje ako druh, súborný druh, skupina druhov, komplex druhov či sekcia. V niektorých tradičných systémoch patrí tento taxón nie do čeľade astrovité, ale do čeľade čakankovité (Cichoriaceae).Kirschner, J., Štěpánek, J. Leontodon taraxacum L. (≡ Taraxacum officinaleF.H. Wigg.) and the generic name Taraxacum: A review and a new typification proposal. In: TAXON 60 (1) • February 2011: 216–220  (Poznámka: Tu je okrem iného v dolnej časti pekne vidieť, ako jednotliví autori tento taxón klasifikujú.)púpava. In: Pyramída (encyklopedický časopis) (Poznámka: V tomto texte je nesprávne uvedené, že severský druh Taraxacum officinale (t.j. vlastne Taraxacum campylodes) patrí do sekcie Ruderalia. Nehovoriac o tom, že takáto priradenie názvov je od roku 2011 už zastarané.)Kirschner, J., Štepánek, J. & Greuter, W. (2007+): Taraxacum. – In: Greuter, W. & Raab-Straube, E. von (ed.): Compositae. Euro+Med Plantbase - the information resource for Euro-Mediterranean plant diversity. BARANEC et al. Systematická botanika. 2001, S. 156Global Compositae Checklist  

 Taxonómia 
V súčasnosti je stav taxonómie taký, ako je uvedené vyššie v úvode tohto článku. K tomu niekoľko dôležitých poznámok:
Druh (resp. súborný druh, skupina druhov, komplex druhov) Taraxacum officinale nie je u všetkých autorov úplne zhodný so sekciou Taraxacum/Ruderalia/Vulgaria – u niektorých autorov totiž tvorí Taraxacum officinale len (podstatnú) časť spomínanej sekcie alebo naopak ide o širší pojem, než je spomínaná sekcia.
Do roku 1983 zahŕňala dnešná sekcia Taraxacum (a teda aj púpava lekárska v tradičnom ponímaní) aj dnes samostatnú sekciu Hamata.Vašut R. J., Trávníček. B.: Notes on the genus Taraxacum in Slovakia. I. Taraxacum sect. Hamata : a new group of dandelions in Slovakia. In: Biologia 2011 
Od konca 80. rokov 20. stor. do roku 2011 (resp. sčasti dodnes) niektorí autori označovali názvom Taraxacum officinale  jeden severoeurópsky druh (konkrétne druh Taraxacum campylodes) zo sekcie Crocea rodu púpava, čo je druh, ktorý nie je bližšie príbuzný s púpavou lekárskou v bežnom ponímaní (t.j. v ponímaní tohto článku). Zároveň niektorí takíto autori označovali názvom „sekcia Taraxacum“ spomínanú sekciu Crocea (a teda nie ako dnes púpavu lekársku v bežnom ponímaní). V práci Kirschner-Štěpánek 2011 je vysvetlené, že napriek (aj ich) intenzívnym snahám od 80. rokov sa spomínané zmeny (t.j. Taraxacum officinale = Taraxacum campylodes a sekcia Taraxacum = sekcia Crocea) v praxi vôbec nepodarilo presadiť, a preto (zmenou typifikácie atď.) menia svoj dovtedajší názor a obnovujú staronový stav (konkrétne Taraxacum officinale je prípustný alternatívny názov (približne alebo presne) pre sekciu, ktorá sa predtým volala Ruderalia, ale odteraz sa volá Taraxacum).

 Ľudové názvy 
Ľudové názvy púpavy lekárskej sú: ľví zubec, mlieč, pampeliška, púpavník, smotánka, púpava lúčna, pumpava, pumpelica, pumprlica, pampuliška, pampuška, pleška, žabí mlieč, žltý mlieč, májik, leví zubec, kašinec, lucerničky.

 Charakteristika 
Púpava je trvácna bylina s krátkym jednoduchým podzemkom, ktorý prechádza do mäsitého koreňa. Z podzemku vyrastá prízemná ružica listov. Čepele listov sú celistvo okrajové, riedko zúbkaté, zbiehavé. Zo stredu ružice vyrastá holá, bezlistá, valcovitá, dutá stonka, vysoká 20 – 30 cm, ktorá nesie kvetný úbor zavinutý v množstve zelených lístočkov a zložený z mnohých svetložltých, jazykovitých kvetov. Plod je malá, elipsovitá nažka s chocholcom. Vo všetkých orgánoch rastliny sa nachádza mliečna šťava.   

Kvitne od apríla do novembra na suchých miestach, na medziach, úhoroch, rumoviskách, pri okrajoch ciest a pod. Možno zbierať všetky časti rastliny – koreň (pred rozkvitnutím rastliny – t. j. marec až apríl) samotný alebo s vňaťou, listy (máj až september) a kvety.

Celá rastlina je jedlá, je bez zápachu a má mierne horkastú chuť. Koreň má priaznivé účinky pri ochoreniach sleziny, celkovej slabosti, pri anémiách, pomáha na zlepšenie zloženia krvi, pri ateroskleróze a pri chronických kožných ochoreniach a problémoch (ekzém a i.).

Hoci sa púpava lekárska považuje skôr za burinu, samotný jej druhový názov napovedá, že ide o významnú liečivú rastlinu. Odporúčaná je najmä pri zápaloch močových ciest a obličkových kameňoch, prípadne pri zápaloch obličiek. Pozitívne účinky má však aj na tráviacu sústavu, takže ju možno užívať pri žalúdočných poruchách, prekyslení žalúdka, ale aj pri prudkom črevnom katare, nechutenstve alebo zápche.

 Galéria 

 Pozri aj 
 Púpavec srstnatý

 Iné projekty 

 Referencie 

 Externé odkazy 
 Púpava lekárska – liecive.herba.sk
 Púpava lekárska – byliny.sk
 Púpava lekárska – nazdravie.sk
 Pampeliška, Smetanka lékařská – fotografie

Kategória:Astrovité
Kategória:Liečivé rastliny
Kategória:Flóra na Slovensku
Kategória:Rastliny so žltými kvetmi
Kategória:Najmenej ohrozené druhy